Ritratt minn: Repubblika .td_uid_2_6079c74c7c33b_rand.td-a-rec-img{text-align:left}.td_uid_2_6079c74c7c33b_rand.td-a-rec-img img{margin:0 auto 0 0} L-aħħar post fil-blog ta' Daphne llum għalaq tliet snin u nofs. It-titlu tiegħu huwa 'Dak il-korrott Keith Schembri llum kien il-Qorti jgħid li mhux korrott.' Mill-aħħar velja, bħal-lum xahar, lil Keith Schembri ġabuh il-Qorti arrestat, u akkużawh li hu korrott. Akkużawh fuq storja li kixfet Daphne. Akkużawh fuq stejjer li meta kitbet dwarhom Daphne, l-istituzzjonijiet ta' pajjiżna kienu medhija jew jieklu l-fenek l-Imġarr, jew isiefru jiddevertu ma' Yorgen Fenech jew jiftiehmu mal-kriminali mafjużi. Għednieha ħafna drabi, u se nerġa' ngħidha llum: kieku dawn in-nies ma tradewx il-ġurament li ħadu lejn pajjiżna, kieku dawn in-nies ma tradewx lill-poplu Malti, kieku dawn in-nies ma sarux ħaġa waħda mal-qarnita mafjuża, kieku l-blog ta' Daphne ma waqafx jinkiteb tliet snin u nofs ilu. Kieku wlied Daphne m'ilhomx tnejn u erbgħin xahar ma jgħidu 'ma'. Irridu li kulħadd iħallas ta' għemilu Għalhekk illum se nagħmilha iktar ċara minn qatt qabel li aħna rridu li jsir ħaqq minn dawn in-nies. Ma' min fixkel l-investigazzjonijiet tal-assassinju; Ma' min ta informazzjoni lill-assassini; Ma' min raqad fuq provi u indizzji ċari ta' korruzzjoni; Ma' min minflok investiga – kif kellu obbligu jagħmel – qagħad jammirra l-attributi fiżiċi tal-Prim Ministru. Lil dawn kollha rriduhom iħallsu ta' għemilhom. Għalhekk nistaqsu lill-Kummissarju tal-Pulizija: X'qed jiġri dwar Silvio Valletta? Se tressaq pulizija membri fis-servizz sigriet li allegatament kienu qed jikkomunikaw mal-mafjużi? X'qed tagħmel dwar il-predeċessur tiegħek, Lawrence Cutajar? Sur Kummissarju, jekk tassew trid li l-Korp tal-Pulizija jerġa' jibda jittieħed bis-serjetà hemm bżonn li kull min għamel għajb lill uniformi li tilbes int, li kull min flok ħarisna mill-kriminali ssieħeb mal-kriminali, iġġibu fil-bini tal-qorti u tiżgura li jieħu dak li ħaqqu. Sur Kummissarju, għandek iċ-ċans li minflok tibqa' mfakkar bħal ta' qablek, tibqa' mfakkar bħala l-Kummissarju li naddaf lill-Korp tal-Pulizija u li allura seta' jibda jnaddaf lil dan il-pajjiż. Nassigurawk li jekk inti tagħmel l-għażliet tas-sewwa, lilna se ssibna spalla ma' spalla miegħek. Il-paċenzja għandha limitu Ilna 42 xahar niġġieldu għall-ġustizzja. Il-paċenzja tagħna għandha limitu. Se nagħmilha ċara li jekk mhux se naraw azzjoni deċiżiva se nkunu qed nerġgħu nsejħu lin-nies u nipprotestaw. U ma niqfux nipprotestaw qabel naraw ir-riżultati. L-istess kif għamilna biex ħlisna lill-Kastilja minn Joseph Muscat, Keith Schembri, Konrad Mizzi u l-bqija. F'Kastilja llum hemm Robert Abela. Hemm Prim Ministru li jpinġi l-arresti ta' dawk li hu dejjem iddefenda, bħala xi kisba tiegħu. Hemm Prim Ministru li meta jarrestaw lil nies li hu ħadem biex ikunu fil-poter, jgħidilna li l-istituzzjonijiet qed jaħdmu. Jinsa dal-Prim Ministru li sħabu Keith Schembri, Brian Tonna u Karl Cini tressqu wara inkjesti li damu tliet snin u nofs, liema inkjesti hu u l-partit tiegħu ma ridux. Jinsa li dawn l-inkjesti hu u l-partit tiegħu rredikolawhom. Robert Abela, aħna nafu li sħabek ma tressqux il-Qorti minħabba xi investigazzjoni li għamlu l-istituzzjonijiet li int qed tiftaħar bihom. Lil dawn l-istituzzjonijiet, illum il-poplu qed jistaqsihom: Meta se naraw lil Konrad Mizzi akkużat fil-Qorti? X'sar minnha l-investigazzjoni dwar il-ħadma ta' 17 Black fil-Montenegro? Fiex waslet l-investigazzjoni fuq il-kumpanija MacBridge? Fuq is-serqa ta' tliet sptarijiet tal-Maltin, x'qed jiġri? Il-kuntratt tal-Electrogras qegħdin tivestigawh? Fejn weħlet il-prosekuzzjoni tal-Bank Pilatus li ilha mwiegħda mis-sajf li għadda? Għaliex f'pajjiżna ħadd għadu ma tressaq il-Qorti fuq il-Panama Papers? U jekk hawn xi ħadd jgħaddilu minn moħħu li l-ġustizzja aħna rriduha biss fuq dak li ġara fi żmien il-Labour, se nistaqsi llum: Meta se naraw lil xi ħadd involut fl-iskandlu taż-żejt, imur il-ħabs? Meta se tressquh lill-eks Ministru Nazzjonalista John Dalli? Meta se nkunu nafu min huma dawk li nqabdu fl-iSwiss Leaks? Is-sejħa għall-ġustizzja m'għandhiex expiry date. Ma tressaq ħadd dwar il-mottiv tal-assassinju Aħna qed nistennew, anzi qed neżiġu, illi fil-Qorti naraw nies akkużati anke dwar dak li wassal għall-assassinju ta' Daphne Caruana Galizia. Kulħadd f'Malta jaf li Daphne nqatlet minħabba l-korruzzjoni. U dil-korruzzjoni ma setgħet qatt isseħħ kieku ma kellniex fil-poter politiċi korrotti. Imma s'issa għadu ħadd ma ġie akkużat b'dil-korruzzjoni. Il-pulizija ressqet il-Qorti lil Yorgen Fenech u qed takkużah li kien hu li ordna l-assassinju. Imma għaliex kien ordnat dan l-assassinju? Jekk il-pulizija temmen li Daphne nqatlet biex titgħatta l-korruzzjoni, kif għadu ħadd ma tressaq dwar dil-korruzzjoni? Jekk hawn xi ħadd qed jaħseb li għax Robert Abela jagħmel press conference f'nofs l-aħbarijiet tat-tmienja lilna se jimpressjonana, għandu żball u għandu żball kbir. Aħna rridu naraw ir-riżultati. Aħna rridu li f'pajjiżna tibda ssir ġustizzja. U rridu li dan isir fi żmienna. Irridu li meta wliedna jaqraw l-istorja ta' pajjiżna, jaqraw li meta kien hawn politiċi korrotti u istituzzjonijiet kompliċi, dawn tressqu quddiem il-ġustizzja u sar ħaqq minnhom. Aħna m'aħniex se noqgħodu kwieti qabel dil-ġustizzja ssir u ssir kollha u ma' kulħadd. Din hi l-missjoni tagħna. U nassiguraw lil kulħadd li se nagħmlu minn kollox, kif diġà għamilna, biex dil-missjoni nwettquha u nwettquha kollha kemm hi. Dan id-diskors sar minn Dr Robert Aquilina, President ta' Repubblika, waqt il-Velja għall-Verità u l-Ġustizzja li fakkret it-42 xahar mill-assassinju ta' Daphne Caruana Galizia. .td_uid_3_6079c74c7c532_rand.td-a-rec-img{text-align:left}.td_uid_3_6079c74c7c532_rand.td-a-rec-img img{margin:0 auto 0 0}